„ Þeim er velkomið að reyna að villa um fyrir fólki . “ Þetta sagði Jóhannes Stefánsson , fyrrverandi starfsmaður Samherja og uppljóstrari í málum félagsins í Namibíu , aðspurður út í viðbrögð Samherja við umfjöllun um málið , sem birtist fyrst 12. nóvember , með umfjöllun Kveiks á RÚV , sem unnin var upp úr gögnum frá Wikileaks . Stundin og Al Jazeera birtu einnig umfjallanir upp úr gögnunum , og aðrir fjölmiðlar , víða um heim , hafa svo fylgt í kjölfarið . Jóhannes var gestur í Kastljósi RÚV og tjáði sig þar meðal annars um hvernig honum fyndist umræða um málið hafa verið á Íslandi , Nambíu og víðar . Hann sagðist hafa fullt traust á rannsókninni í Namibíu , og þar hefðu yfirvöld unnið vel að henni frá því hann hefði komið til yfirvalda á haustmánuðum í fyrra , upplýst um mál og fengið stöðu uppljóstrara í kjölfarið . Hann sagði miklar hindranir hafa verið í rannsókninni , en samt hefði hún gengið vel , enda gögnin fyrir hendi og hægt að sannreyna þau . Auglýsing Jóhannes sagði að það lægi fyrir , að um 800 milljóna króna greiðslur hefðu farið til hinna svonefndu hákarla í Nambíu , sem nú eru í haldi yfirvalda þar í landi , en hann bæri ekki ábyrgð á þeim nema að litlu leyti , þar sem hann hefði hætt störfum árið 2016 . „ Ég er bara ábyrgur fyrir 20 - 30% af þeim , “ sagði Jóhannes . Þá sagði hann að rannsóknir væru í gangi núna , og það væri alltaf hægt að nálgast hann , ef það þyrfti frekari gögn . Hann óttaðist ekkert , og teldi að málið væri nauðsynlegt til að breyta hlutum til batnaðar í Namibíu og Angóla . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .